**Novosty Kalevaly** (ven. Новости Калевалы, nimiössä myös *Kalevalan Uutiset*) on Karjalan tasavallassa Uhtualla ilmestyvä Kalevalan piirin paikallislehti.

NKP(b):n Uhtuan piirikomitean ja piirin toimeenpanevan komitean äänenkannattajana julkaistun *Punaisen Uhtuan* ensimmäinen numero ilmestyi 30. lokakuuta 1931. Se oli yksi Neuvosto-Karjalan ensimmäisistä paikallislehdistä. Kaksisivuinen lehti ilmestyi aluksi joka viides ja myöhemmin joka kolmas päivä. Vuonna 1935 se sai nimen *Kalevalan bolsheviikki* ja muuttui nelisivuiseksi.

1930-luvun lopussa lehti ilmestyi kyrillisin kirjaimin karjalaksi ja venäjäksi nimellä *Kalevalan bolševikka*. Talvisodan jälkeen se siirtyi käyttämään suomea ja venäjää. Lehden julkaiseminen keskeytyi jatkosodan takia heinäkuussa 1941. Kirjapaino siirrettiin Vienan Kemiin, jossa sitä käytettiin suomalaisille sotilaille tarkoitettujen lentolehtisten painamiseen.

Sodan jälkeen pienikokoisen lehden ensimmäiset numerot julkaistiin vuoden 1945 vaihteessa, ja vuonna 1946 sen ilmestyminen muuttui säännölliseksi. Kielenä oli vuoteen 1947 saakka venäjä ja sen jälkeen suomi. Kahdesti viikossa ilmestynyt NKP:n Kalevalan piirikomitean ja piirineuvoston lehti sai nimen *Kalevalan kommunisti* vuonna 1952. Vuodesta 1956 lähtien sen rinnalla julkaistiin venäjänkielistä painosta *Kommunist Kalevaly*.

Lehti lakkasi Kalevalan piirin lakkauttamisen vuoksi vuonna 1962, mutta alkoi ilmestyä piirin uudelleen perustamisen myötä vuonna 1968. Sitä julkaistiin sittemmin kolmesti viikossa suomenkielisellä liitteellä varustettuna. *Kommunist Kalevaly – Kalevalan kommunisti* oli 1980-luvulla Neuvosto-Karjalan ainoa kaksikielinen paikallislehti. Lehden painosmäärä nousi yli 3 000:een. Sen toimittajista lienee tunnetuin kotiseutukirjailija Paavo Leontjev.

Lehti jakautui vuonna 1991 venäjänkieliseksi *Novosty Kalevalyksi* sekä suomen- ja karjalankieliseksi viikkolehdeksi *Vienan viestiksi*. Jälkimmäinen lakkasi vuonna 1997, ja edellinen muuttui jo sitä ennen viikkolehdeksi, jossa ilmestyy toisinaan myös karjalankielisiä sivuja. *Novosty Kalevalya* julkaisee samanniminen Kalevalan piirin tiedotuskeskus, joka tekee myös venäjän- ja karjalankielisiä radio-ohjelmia. Kaksitoistasivuisen lehden painosmäärä oli 1 000 kappaletta joulukuussa 2023.

Lehti painettiin lähes 2000-luvun alkuun saakka paikallisen kirjapainon laakapainokoneella. Omasta painosta luovuttiin vuonna 2004. Sen koneet, joista osa on peräisin 1900-luvun alusta, osti Juminkeko-säätiön johtaja Markku Nieminen, ja vuonna 2009 kirjapainosta tehtiin museo.

Lähteet
-------

1. 1 2 3  *Gazety SSSR 1917–1960: Bibliografitšeski spravotšnik, tom 3*, s. 178. Moskva: Kniga, 1978.
2. 1 2 3  S jubilejem "Novosti Kalevaly"" *Kalevalski natsionalnyi raion*. Viitattu 27.12.2023.
3. 1 2  Sergei Kondratjev: Pervaja "raionka" Karelii.  *Novosty Kalevaly*, 27.10.2016, s. 1, 4. Artikkelin verkkoversio.
4. 1 2  Novosti Kalevaly *Natsionalnaja biblioteka Respubliki Karelija*. Viitattu 27.12.2023.
5. ↑  *Karjalan ASNT:n painotuotteiden kronikkaa: 1983 (toinen vuosipuolisko)*, s. 179. Petroskoi: Karjala-kustantamo, 1985. Teoksen verkkoversio.
6. 1 2 3  Ot "Krasnoi Uhty" do "Novostei Kalevaly" *Tšernika*. Viitattu 27.12.2023.
7. ↑  Vienan viesti *Kansalliskirjasto*. Viitattu 27.12.2023.
8. ↑  Esim. Šana karjalaisilla.  *Novosty Kalevaly*, 7.12.2023, s. 5. Artikkelin verkkoversio.
9. ↑  Julkaisutiedot.  *Novosty Kalevaly*, 21.12.2023, s. 12. Artikkelin verkkoversio.
10. ↑  Karjalan vanhin kirjapaino pal’l’aštau šalojah *Uutisčuppu*. Viitattu 27.12.2023.

Aiheesta muualla
----------------

* Lehden sivusto